Source: http://e-met.hu/?action=show&id=1061
Timestamp: 2018-01-21 02:52:51
Document Index: 7281529

Matched Legal Cases: ['bíróság\n', 'bíróság\n', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

e-met.hu - Megalakult az Energetikai Állandó Választottbíróság
Megalakult az Energetikai Állandó Választottbíróság
Frissítve: 2010. május 10.
A tavalyi évben megkezdte működését az Energetikai Állandó Választottbíróság (a továbbiakban: EÁV) Budapesten, amely az iparági szereplők vitás ügyeinek az állami bíróságoknál gyorsabb és összességében olcsóbb jogi rendezését teszi lehetővé. Az EÁV létjogosultságát a villamos energiáról szóló 2007. évi LXXXVI. törvény (Vet.) és a földgázellátásról szóló 2008. évi XL. törvény (Get.), valamint – tágabb értelemben – a választottbíráskodásról szóló 1994. évi LXXI. törvény, illetőleg a Polgári törvénykönyv adják.
A jelenlegi választottbírósági törvényünk szabályrendszere azon az ún. Uncitral Modell Law rendszeren nyugszik, amely kialakította a választottbírósági eljárásrendek nemzetközi sztenderdjét. Az Energetikai Állandó Választottbíróság eljárási rendje is „uncitral-típusú” eljárási rend, amely nagymértékben hasonlít a Magyar Kereskedelmi és Iparkamara mellett működő Állandó Választottbíróság eljárásrendjéhez. A különlegességét mégis az adja, hogy ez egy olyan speciális energiaipari fórum, ahol a bíróság a tagjain, az eljáró bírókon keresztül specifikus iparági szakértelmet is tud nyújtani a jogkeresőknek, az általános, klasszikus jogi, illetve bírói tevékenységen túlmenően.
Az EÁV felállítását főképpen az indokolta, hogy az állami bíróságok bírái kevéssé felkészültek az energetikai ipar szakmai ismereteiben, ennek következtében évekig elhózódnak a peres ügyek. Az EÁV működése gyors, szakszerű, és a rendes bíróságok eljárási idejének töredéke alatt képes elbírálni egy jogvitát, adott esetben idegen nyelven, nemzetközi, határon átnyúló kontraktusokból származó jogvitákat is.
Az EÁV első bírói kara olyan kölcsönösen elismert szakemberekből került kiválasztásra, mint például az energiaiparban dolgozó ügyvédek, jogi képviselők, akik nem csak a jogi részét, hanem az iparági specifikumait is ismerik a jogvita alapját képező specifikus ügyleteknek.
Ami az EÁV hatáskörét illeti elmondható, hogy az elsősorban az energiaiparban működő, a Vet. és a Get. hatálya alá tartozó engedélyesek közötti jogviszonyra terjed ki. Ugyanakkor fontos rögzíteni, hogy a hatásköre nem kizárólagos, hanem ennél tágabb körben is – ha a felek ezt a fórumot választják – eljárhat ez a választottbíróság, s nem kizárólagos abban az értelemben sem, hogy azok a felek, akik ugyan engedélyesek, de más fórumot - más választottbíróságot, vagy akár rendes bíróságot is - kívánnak választani, ezt minden további nélkül megtehetik. Egyébiránt a választottbíráskodásról szóló törvény alapján bárki alávetheti magát bármely választottbíróság hatáskörének, tehát úgynevezett általános alávetéssel az EÁV hatásköre is kiköthető, bármikor, bármilyen felek között, feltéve, ha a felek szabadon rendelkezhetnek az eljárás tárgyáról. Az EÁV elé tartoznak tehát klasszikusan a kereskedők közötti, kereskedelmi szerződésekből származó jogviták, illetve a piaci szereplők beruházási és befektetési szerződésekkel kapcsolatos jogvitái.
AZ EÁV eljárási díjait az elnökség állapította meg, s azonosak a Magyar Kereskedelmi és Iparkamara mellett működő Állandó Választottbíróság eljárási díjaival – a díjrendszer is hasonló. A választottbírósági eljárás díjai magasabbak, mint az állami bíráskodás illetékei, de a magyar gyakorlatnak, a szektorban és a jogkeresők között tapasztalt várakozásoknak megfelelnek.